《归朝欢 送张天瑞都宪巡抚北畿》
明代·黄仲昭

三伏炎曦真烁石。使君何事行匆剧。王畿分镇简贤能，君命有严遑自适。

西江人叹息。福星移照天之北。旧同寅，暌违矩范，翘首情何极。

使君早蕴匡时策。中外贤劳名赫奕。此行绣斧带霜威，当道豺狼看敛迹。

九重方侧席。寤寐求贤敷德泽。看他年，进秉钧轴，霖雨苏寰域。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。